
Kommunedirektørens innstilling
Porsgrunn kommune sender inn høringsinnspill som vedlagt i saken.


SAKSUTREDNING
Bakgrunn for saken
Behovet for økt tilgang på utslippsfri kraft har aktualisert kjernekraft som mulig energikilde også i Norge. Regjeringen oppnevnte i 2024 Kjernekraftutvalget for å utrede kjernekraft som en mulig kraftkilde i det norske kraftsystemet. Utvalget ble gitt et bredt mandat og leverte en omfattende utredning med vurdering av flere relevante temaer, NOU 2026:4 Kjernekraft i Norge - Fordeler, ulemper og forutsetninger, den 8. april 2026. Energidepartementet sendte NOUen på høring samme dag med høringsfrist 8. oktober 2026. Energidepartementet ber om høringsinstansenes syn på utvalgets vurderinger og forslag.
Link til høringsdokumenter: https://www.regjeringen.no/no/dokumenter/offentlig-horing-av-nou-20264-kjernekraft-i-norge/id3155294/
Saksfremstilling
Kjernekraftutvalgets rapport NOU 2026:4 Kjernekraft i Norge - Fordeler, ulemper og forutsetninger gir en bred gjennomgang av kjernekraft som mulig del av det norske kraftsystemet, inkludert teknologisk modenhet, kostnader, miljøvirkninger, sikkerhet, beredskap og regulatoriske forhold.
Utvalget påpeker at det er en stor og viktig beslutning om Norge skal bli et kjernekraftland, som må bygge på vurderinger innen økonomiske, teknologiske og etiske sider. Utvalget vurderer kjernekraft som en stabil og utslippsfri energikilde som kan etableres, driftes og avvikles med lav risiko for helse og miljø i Norge under forutsetning av strenge sikkerhetskrav. Men det stilles betydelig krav til sikkerhet og avfallshåndtering. Videre vurderer utvalget at det er lang tidshorisont for å etablere kjernekraftproduksjon i Norge (tidligst drift på midten av 2040-tallet) og at kjernekraft ikke er samfunnsøkonomisk lønnsomt med dagens utsikter til kostander og markedspriser.
Kjernekraftutvalget peker på at kjernekraft bør plasseres ut fra en helhetlig, nasjonal strategi som inkluderer transport, lagring og deponi. Kjernekraftutvalget anbefaler ikke å starte en fullskala satsing nå, men å bygge kunnskap og kompetanse for å holde muligheten åpen på lengre sikt. Utvalget anbefaler at det etableres et nasjonalt kompetanseprosjekt for å muliggjøre en raskere introduksjon av kjernekraft dersom det blir aktuelt senere. Et nasjonalt kompetanseprosjekt må gis et klart mandat.
Kjernekraftutvalget mener at Norge bør investere i oppbygging av kritisk kompetanse og forskningsmiljøer. Utvalget foreslår at det bygges opp et begrenset, men målrettet fagmiljø innen kjernekraftteknologi ved norske universiteter, og legges bedre til rette for deltakelse i internasjonale forskningsprogram. Kompetanseprosjektet bør også undersøke mulighetene for et mer omfattende samarbeid med Sverige og Finland om regelverksutvikling, kompetansebygging, forskningsinfrastruktur og kunnskapsutveksling på ulike områder.
Dersom Norge skal satse på kjernekraft, krever det omfattende myndighetsprosesser. Ifølge utvalget finnes dagens regelverk for kjernekraft i ulike lover, og er ikke tilpasset kjernekraft som kommersiell energiform. Kjernekraftutvalget foreslår at et aktuelt område for kompetanseprosjektet kan være å avklare regelverk og ansvarsforhold mellom ulike nasjonale myndigheter. Det kan også være aktuell oppgave kan være å forberede et nasjonalt rammeverk for lokalisering av kjernekraftverk og deponi, og å vurdere eventuelle vertskommuners ansvar og hvordan berørte nabokommuner bør involveres.
For kommunesektoren innebærer dette særlig vurderinger knyttet til arealbruk, beredskap, lokal aksept og eventuelle roller i plan- og konsesjonsprosesser. Utvalget påpeker for eksempel at en kommune som blir vertskommune for et kjernekraftverk, vil få nye roller og langt mer omfattende ansvar. Kjernekraftutvalget skriver at kommunens rolle som beredskapsmyndighet må styrkes betydelig ved kjernekraftutbygging. Roller og ansvar for kommunen vil særlig for sikkerhet og beredskap være mer omfattende enn situasjonen før etablering av et kjernekraftverk. Kommunen vil ha rolle og ansvar uavhengig av og i tillegg til statlige myndigheters roller og ansvar.
Kommunedirektørens vurdering
Kommunedirektøren støtter i hovedsak utvalgets vurderinger og anbefalinger, og mener utredningen gir et solid og nyansert kunnskapsgrunnlag for videre politiske beslutninger. Spesielt støtter kommunedirektørens opp under til utvalgets anbefaling om å etablere et nasjonalt kompetanseprosjekt. Kommunedirektøren vurderer dette som en nødvendig tilnærming gitt dagens usikkerhet knyttet til teknologi, kostnader og samfunnsaksept.
Kommunedirektøren vil understreke viktigheten av målrettet kompetanseutvikling, både nasjonalt og regionalt. Utvalget peker på at Norge mangler erfaring og kapasitet innen industriell kjernekraft, og at omfattende kompetansebygging vil være nødvendig dersom kjernekraft skal bli aktuelt. I denne sammenheng er det særlig viktig å styrke samarbeid mellom universitets- og forskningsmiljøer og kommunesektoren.
Kommunene i Grenland har via Grenlandssamarbeidet IPR inngått et kunnskapssamarbeid med Universitetet i Sørøst-Norge (USN) om blant annet energi og kjernekraft. USN har tatt initiativ til Fagråd for kjernekraft som vi mener er viktig for uavhengig kunnskapsdeling og kompetansebygging. USN vil kunne spille en sentral rolle i utvikling av regional kompetanse, i tett samarbeid med kommunene, næringslivet og andre offentlige myndigheter.
Videre vil kommunedirektøren fremheve kommunesektorens sentrale rolle ved en eventuell framtidig kjernekraftsatsing. Kommunene vil kunne få ansvar knyttet til arealplanlegging, beredskap, lokal forankring og samfunnsaksept. Dette vil da stille betydelige krav til både kapasitet og kompetanse.
Kommunedirektøren vil samtidig uttrykke bekymring for dagens begrensede ressurssituasjon i kommunene. Både økonomiske rammer, tilgang på fagpersonell og generell kompetanse om kjernekraft er i dag utilstrekkelige til å håndtere de oppgavene som beskrives i utredningen. Utvalget peker selv på at kommunene i dag mangler nødvendig kompetanse og kapasitet, og at dette må styrkes betydelig. Uten en tydelig statlig satsing på kompetanseheving, finansiering og støtteordninger vil det være krevende for kommunene å ivareta sitt ansvar.
Avslutningsvis vil kommunedirektøren understreke betydningen av tidlig og reell involvering av kommunene i videre prosesser. Legitimitet og samfunnsaksept forutsetter at lokale myndigheter har tilstrekkelig kunnskap, ressurser og reell påvirkningsmulighet.
Effekten av saken 
Ikke relevant for høringssvar. 

